**ΚΡΙΤΗΡΙΟ ΑΞΙΟΛΟΓΗΣΗΣ**

**I. Μη Λογοτεχνικό κείμενο**

**«Η πικρή γνωριμία με το ρατσισμό**

*Εισαγωγή: Ο Λεό Μπουσκάλια στο βιβλίο του «Ο πατέρας μου» αναφέρεται στη ρατσιστική συμπεριφορά των συμμαθητών απέναντί του, εξαιτίας της διαφορετικής καταγωγής του και στη στάση του πατέρα του στο πρόβλημά του.*

Δεν είναι εύκολο να είναι κανείς διαφορετικός, ιδίως όταν είναι παιδί. Τα προβλήματα του μεγαλώματος επιτείνονται, αν ανακαλύψουμε ότι αποκλίνουμε από το μέσο όρο.

Δεν υπάρχει αμφιβολία ότι η οικογένειά μου ήταν διαφορετική. Οι γονείς μου μιλούσαν αγγλικά με βαριά ιταλική προφορά. Το στυλτης ζωής μας ήταν ολότελα διαφορετικό, ένα μικρό κομμάτι της Μεσογείου στις ακτές της Αμερικής. Τρώγαμε διαφορετικά φαγητά. Οι **συζητήσεις** μας ήταν πιο ζωντανές κι οι φωνές μας λίγο πιο δυνατές, οι κινήσεις μας πιο έντονες. Ο κόσμος στον οποίο ζούσαμε ήταν σίγουρα πιο ξένος.

Ήταν συνηθισμένο εκείνο τον καιρό να μας κολλάνε τις ταμπέλες «μακαρονάς» και «μετανάστης». Ποτέ δεν ήμουν απολύτως σίγουρος για το τι σήμαιναν αυτές οι δυο λέξεις, παρ’ όλ’ αυτά ένιωθα το κεντρί τους. Πρωτόνιωσα αυτό τον πόνο μια μέρα καθώς έφευγα απ’ το σχολείο. Βρέθηκα περικυκλωμένος από μια ομάδα παιδιών που μου φώναζαν αυτά τα λόγια.

Ένα από τα παιδιά μου πέταξε ένα κέικ. Η κρέμα και η ζάχαρή του έσκασαν πάνω στο πρόσωπο, τα μαλλιά και τα ρούχα μου. «Βρωμομετανάστη», φώναζαν. «Ο πατέρας σου είναι γκάγκστερ στο Σικάγο κι η μητέρα σου μασάει σκόρδα κι εσύ είσαι γιος μακαρονά! Γιατί δεν τα μαζεύετε να πάτε από κει που ήρθατε»;

Μου φάνηκε ότι πέρασε μια αιωνιότητα ώσπου να απελευθερωθώ από τον κύκλο τους, αφού είχα φάει αρκετές σπρωξιές και μπουνιές. Ταπεινωμένος και κλαίγοντας έσπασα τον κλοιό και όρμησα σπίτι μου. Καθώς έτρεχα γεμάτος θυμό και πικρία, ανακάλυψα ότι δεν είχα κάνει την παραμικρή προσπάθεια να τους ανταποδώσω τα χτυπήματα.

**Μόλις** έφτασα στο σπίτι κλειδώθηκα στο μπάνιο για να μη με δουν. Παρά την **επίπονη** προσπάθεια, δεν μπορούσα να σταματήσω τα κλάματα και τα δάκρυά μου ανακατεύονταν με το αίμα στο πρόσωπό μου. Δεν μπορούσα να πιστέψω αυτό που μου συνέβη. Όλα φαίνονταν τόσο λάθος, κι όμως τελικά ήμουν ανίκανος να κάνω οτιδήποτε γι’ αυτό.

**Τελικά** ο πατέρας χτύπησε την πόρτα. «Τι κάνεις εκεί μέσα; Τι σου συμβαίνει;» με ρώτησε. Του εξήγησα. Τελείωσα την ιστορία και περίμενα. Περίμενα ότι ο πατέρας μου θα έκανε ένα σχόλιο που θα με γιάτρευε **αυτομάτως**, ή ότι με κάποια ενέργεια θα με γαλήνευε και θα έλυνε το πρόβλημα. Αλλά ο πατέρας μου δεν κουνήθηκε.

«Εντάξει,», είπε ήσυχα, «έγινε κι αυτό. Σε βρήκαν κι εσένα άνθρωποι που μας πληγώνουν και μας κάνουν να κλαίμε. Δεν μας ξέρουν, κι όμως μας μισούν. Οι δειλοί, που κάνουν τους **δυνατούς** μόνο όταν είναι πολλοί και τα βάζουν μαζί μας, γιατί ξέρουν ότι δεν είμαστε σε θέση να τους αντιμετωπίσουμε». «Μισώ που είμαι Ιταλός» του εξομολογήθηκα θυμωμένα, «θα ήθελα να είμαι οτιδήποτε άλλο!»

Ο πατέρας μου με κράτησε σφιχτά κι η φωνή του τώρα ήταν δυνατή κι απειλητική. «Να μη σε ξανακούσω να το λες αυτό ποτέ! Έπρεπε να είσαι περήφανος γι’ αυτό που είσαι. Σκέψου λιγάκι ότι η Αμερική ανακαλύφθηκε και πήρε το όνομά της από έναν Ιταλό! Οι Ιταλοί κάνουν γλυκιά μουσική, τραγουδούν υπέροχα, ζωγραφίζουν τους ωραιότερους πίνακες, γράφουν αριστουργήματα και χτίζουν όμορφα κτήρια. Πώς μπορεί να μην είσαι περήφανος που είσαι Ιταλός;»

«Όλα αυτά όμως δεν τα ξέρουν οι άλλοι», του αντιμίλησα, «θα προτιμούσα να είμαι σαν όλους τους άλλους». «Ε λοιπόν, δεν είσαι! Ο Θεός δεν θέλησε να μας κάνει όλους ίδιους. Μας έκανε διαφορετικούς για να μπορεί ο καθένας να είναι ο εαυτός του. Ποτέ μη φοβάσαι τις διαφορές. Η διαφορά είναι καλό. Θα σου άρεσε να είσαι σαν τα παιδιά που σ’ έδειραν και σου φώναζαν αυτά τα πράγματα; Δε χαίρεσαι που διαφέρεις απ’ αυτούς; Να λυπάσαι αυτούς τους ανθρώπους, αλλά να μην τους φοβάσαι. Αν **νιώθουμε** δυνατοί και περήφανοι γι’ αυτό που είμαστε, τότε κανείς δεν θα μπορεί να μας κάνει κακό».

**Αν και** δε βρήκα την εξήγηση του πατέρα μου πολύ ικανοποιητική, κατά κάποιο τρόπο μ’ έκανε να νιώσω καλύτερα. Ίσως το γεγονός ότι με πήρε στην αγκαλιά του, με άκουσε και με αγαπούσε να ήταν αρκετό.

Αργότερα η εμπειρία μου μού δίδαξε ότι δεν ήμουν μόνος, ότι αυτές οι επώδυνες συγκρούσεις και ακόμη χειρότερες, είχαν συμβεί και στους Εβραίους φίλους μου, τους Μεξικανούς φίλους μου, τους Μαύρους, τους Καθολικούς, και τους ανάπηρους φίλους μου. Ο πατέρας μου είχε δίκιο, όταν μου μάθαινε ότι όσο υπάρχει άγνοια θα υπάρχει και αδικία, όσο υπάρχουν αυτοί που ασυνείδητα μισούν τον εαυτό τους θα υπάρχουν και διώξεις. Έτσι είναι δυστυχώς η ζωή, οι αποδιοπομπαίοι τράγοι ανήκουν συνήθως σε μια μειονότητα.

Λεό Μπουσκάλια, «Ο πατέρας μου» (από το βιβλίο Έκφραση Έκθεση  
για το ενιαίο Λύκειο, ΟΕΔΒ, διασκευή)

**1η Δραστηριότητα**

**Α**. Ποια στοιχεία διαφορετικότητας και ποια στερεότυπα οδήγησαν τα άλλα παιδιά στη συγκεκριμένη

αντιμετώπιση του συμμαθητή τους;

( 10 μονάδες)

**Β**. Να χαρακτηρίσετε τις παρακάτω προτάσεις ως προς την ορθότητά τους ( Σωστό –Λάθος).

( 5 μονάδες)

**1)** Δεν ήταν συνηθισμένο εκείνη την εποχή να βάζουν ταμπέλες στους μετανάστες.

**2)** Το παιδί περίμενε ότι ο πατέρας του θα έλυνε το πρόβλημά με τους συμμαθητές του.

**3)** Η άποψη του πατέρα ήταν ότι έπρεπε ο γιος του να είναι περήφανος για την καταγωγή του.

**4)** Ο Θεός έκανε τους ανθρώπους ίδιους μεταξύ τους.

**5)** Όσο υπάρχει άγνοια θα συνυπάρχουν η αδικία και οι διώξεις απέναντι στους « διαφορετικούς »

ανθρώπους.

**2η Δραστηριότητα**

**Α.** Ποια είναι η δομή και ο τρόπος ανάπτυξης της 2ης παραγράφου του κειμένου ( Δεν υπάρχει… ξένος)

( 7 μονάδες )

**Β.**  Ποια νοηματική σχέση δηλώνουν οι διαρθρωτικές λέξεις του κειμένου: « μόλις», « τελικά», « αν και».

( 3 μονάδες)

**Γ.** Να γράψετε μια συνώνυμη για κάθε λέξη από τις παρακάτω:

συζητήσεις, επίπονη, αυτομάτως, δυνατούς, νιώθουμε. ( 5 μονάδες)

**3η Δραστηριότητα**

Σε ένα άρθρο στην εφημερίδα του σχολείου σας, να αναφερθείτε στο φαινόμενο του ρατσισμού μέσα στο χώρο του σχολείου, τα αίτια και τις συνέπειες στους συμμαθητές σας.

(200 λέξεις/20 μονάδες)

**ΙΙ. Λογοτεχνικό κείμενο**

**«ΜΗ ΜΕ ΦΩΝΑΖΕΙΣ ”ΞΕΝΟ”»!**

***Ο άγνωστος***  *μετανάστης της διπλανής πόρτας, απομυθοποιεί τους φόβους και τις προκαταλήψεις και αναζητεί την επικοινωνία με τους ντόπιους. Ξεδιπλώνοντας τις ψυχές των μεταναστών, αντιλαμβανόμαστε ότι η διαφορετικότητα σε μία κοινωνία δεν μπορεί και δεν πρέπει να είναι διάκριση.*

Επειδή άλλη μάνα με γέννησε   
 και σ’ άλλη γλώσσα άκουσες εσύ  
 τα όμορφα παιδικά σου παραμύθια…  
 μη με φωνάζεις «ξένο»  
 το ψωμί σου δε διαφέρει απ’ το δικό μου  
 το χέρι σου είναι όμοιο με το δικό μου,  
 σαν τη φωτιά καίει  
 και η δική μου φωτιά.  
 Γιατί λοιπόν με φωνάζεις «ξένο»;  
 Επειδή σ’ άλλους δρόμους βρέθηκα  
 και σ άλλο λαό γεννήθηκα  
 και άλλες θάλασσες γνώρισα  
 και απ’ αλλού σάλπαρα;  
 Αλλά το ίδιο άγχος κρύβουμε κι οι δυο…  
 από τότε που σύνορα δεν είχαν τεθεί  
 κι ανάμεσά μας ακόμη δεν είχαν φθάσει  
 όσοι διχάζουν  
 και σκοτώνουν το φτωχό,  
 όσοι εφεύραν αυτή τη λέξη  
 τη σκληρή: «ξένος».  
 λέξη παγωμένη και γεμάτη θλίψη  
 που θυμίζει αλησμοσύνη κι εξορία.  
 Αν θέλεις το καλό μου να είσαι καλός  
 σταμάτα τώρα να με φωνάζεις «ξένο»  
 αν θέλεις, κοίταξέ με στα μάτια,  
 πιο πέρα απ’ το μίσος  
 ας φθάσει η ματιά σου,  
 ας ξεπεράσει φόβο, εγωισμό.  
 Για δες, άνθρωπος είμαι κι εγώ  
 Όχι, δεν είμαι «ξένος!»

**Αγνώστου μετανάστη**

**1η Δραστηριότητα**

i. Ποιος μιλάει στο ποίημα και σε ποιους απευθύνεται; ( 5 μονάδες)

ii. Ποιο είναι το βασικό θέμα του ποιήματος και ποια η στάση του ποιητή απέναντι σ’ αυτό; Τεκμηριώστε

την άποψή σας με στοιχεία του ποιήματος.

( 10 μονάδες)

**2η Δραστηριότητα**

**i.**  Ποιο ρηματικό πρόσωπο κυριαρχεί στο ποίημα και τι πετυχαίνει με τη χρήση του; ( 5 μονάδες)

ii. Στο απόσπασμα: « Αλλά το ίδιο… εξορία» να εντοπίσετε 2 σημεία μεταφορικής χρήσης της γλώσσας

και να εξηγήσετε τι πετυχαίνει ο ποιητής μ’ αυτό το εκφραστικό μέσο;

( 10 μονάδες)

**3η Δραστηριότητα**

Ο ποιητής εκφράζει το παράπονό του για τη συμπεριφορά των ανθρώπων απέναντι στους

μετανάστες. Συγκρίνετε την άποψη του ποιητή με την κατάσταση που επικρατεί σήμερα στην

Ελλάδα ως προς την αντιμετώπιση των μεταναστών.

( 20 μονάδες)