**Ενεργητική και παθητική σύνταξη**

**Ενεργητική σύνταξη**

Η ενεργητική σύνταξη έχει τη μορφή **υποκείμενο-ρήμα –αντικείμενο**. (Προσοχή: Το υποκείμενο του ρήματος βρίσκεται πάντα σε ονομαστική πτώση ενώ το αντικείμενο συνήθως σε αιτιατική πτώση.

**Χρησιμοποιείται από τον συντάκτη για να δώσει στο κείμενο**

-Άμεσο, ζωντανό, παραστατικό ύφος

-Έμφαση στο πρόσωπο που ενεργεί (υποκείμενο)

-Υποκειμενικό ύφος

-Οικειότητα στην επικοινωνία πομπού και δέκτη

**Παθητική σύνταξη**

Η παθητική σύνταξη έχει τη μορφή **υποκείμενο- ρήμα- ποιητικό αίτιο** (το ποιητικό αίτιο έχει τη μορφή από+αιτιατική)

**Χρησιμοποιείται για να δώσει στον λόγο**

-Ουδέτερο, επιστημονικό ύφος

-Έμφαση στην ενέργεια ή στο αποτέλεσμα της ενέργειας (αφού ο δράστης της ενέργειας μπορεί να παραλειφθεί)

-Αντικειμενικό ύφος

-Λόγιο, επίσημο τόνο

**Μετατροπή ενεργητικής σύνταξης σε παθητική**

1.Τρέπουμε το αντικείμενο σε υποκείμενο του ρήματος (δηλαδή την αιτιατική πτώση σε ονομαστική)

2.Τρέπουμε το ρήμα από ενεργητική σε παθητική φωνή

3.Τρέπουμε το υποκείμενο του ρήματος σε ποιητικό αίτιο (δηλαδή την ονομαστική σε από και αιτιατική)

Π.χ.

Ο υπουργός εκφώνησε την ομιλία.

Η ομιλία εκφωνήθηκε από τον υπουργό.

**Μετατροπή παθητικής σε ενεργητική σύνταξη**

1.Τρέπουμε το ποιητικό αίτιο σε υποκείμενο (δηλαδή σε ονομαστική)

2.Τρέπουμε το ρήμα από παθητική σε ενεργητική φωνή

3.Τρέπουμε το υποκείμενο σε αντικείμενο (δηλαδή την ονομαστική σε αιτιατική)

Π.χ.

Η δήλωση υποβλήθηκε από τον πολίτη.

Ο πολίτης υπέβαλε την δήλωση.

**Ασκησούλα**

**Να χαρακτηρίσετε την σύνταξη (ενεργητική ή παθητική ) στις ακόλουθες προτάσεις και να την μετατρέψετε στο ακόλουθο είδος σύνταξης:**

1.Τα κινητά τηλέφωνα προσφέρουν άμεση και γρήγορη επικοινωνία.

2.Οι εθελοντές καθαρίζουν τις παραλίες.

3.Οι περισσότεροι άνθρωποι στις μέρες μας ενημερώνονται από το διαδίκτυο.

4.Το περιβάλλον απειλείται από το φαινόμενο του θερμοκηπίου.

5.Το υπουργείο παιδείας ανακοίνωσε την ημερομηνία διεξαγωγής των εξετάσεων.

6.Τα διαγωνίσματα διορθώθηκαν από τον εκπαιδευτικό.

7.Ο μαθητής έθεσε ένα καίριο ερώτημα.

8.Η παραγωγή βελτιώθηκε από τους εργαζομένους.

9.Ο αδερφός μου γράφει καθημερινά στο ημερολόγιό του.

10.Οι μαθητές ενημερώθηκαν από τον διευθυντή του σχολείου μας.